કુબેરનગર પોલીસ દમન કેસ: JCP,DCP,PI સહિત છને કોર્ટના સમન્સ
નવગુજરાત સમય | Publish Date: Sep 11 2018 4:39PM
જુલાઇ મહિનામાં સરદારનગરના કુબેરનગર વિસ્તારમાં પોલીસ દમન મામલે એડવોકેટે ડીસીપી, જેસીપી, પીઆઇ, પીએસઆઇ સહિતના સામે પ્રાઇવેટ ફરિયાદ કરવામાં આવી હતી. તે ફરિયાદ કોર્ટે રજીસ્ટર્ડ કરી જેસીપી, ડીસીપી સહિત છ અધિકારીઓ સામે કોર્ટે સમન્સ ઇશ્યૂ કર્યો છે. આ સાથે જ એડિશનલ ચીફ મેટ્રોપોલિટન મેજિસ્ટ્રેટ એન.એસ.સિદ્દીકીએ ચુકાદામાં નોંધ્યું હતું કે,મારા મારી, ગાળો આપવી, ગેરકાયદે પ્રવેશ સહિતની કલમ હેઠળ ઇન્સાફી કાર્યવાહી ચલાવવા પુરતા અને વ્યાજબી કારણો જણાઇ આવે છે.
કુબેરનગર ખાતે રહેતા એડવોકેટ મનોજ તમંચેએ કોર્ટમાં જેસીપી અશોક યાદવ, ડીસીપી શ્વેતા શ્રીમાળી, પોલીસ ઇન્સ્પેક્ટર આર.એન.વિરાણી સહિતના સામે મારામારી, ગેરકાયદે પ્રવેશ, ગાળો બોલી ધમકી આપવી સહિતના મામલે પ્રાઇવેટ ફરિયાદ કરી હતી. જેમાં એડવોકેટ અંકુર ગારંગે, અનિલ કેલ્લા સહિત હાજર રહેલા એડવોકેટોએ એવી રજૂઆત કરી હતી કે, 26 જુલાઇના રોજ રાત્રે મનોજભાઇ પર પોલીસન તોડફોડ કરી રહી છે તેવો ફોન આવ્યો હતો.
મનોજભાઇ તેમના દિકરા કુશલ સાથે બહાર ગયા હતા અને પોલીસની તોડફોડ મારા મારીની નીતિ જોઇ તેમને પોલીસ કંટ્રોલ રૂમમાં ફોન કર્યો હતો. જો કે, તે જ સમયે પોલીસ અધિકારીઓએ તેમને ફટકાર્યા હતા અને દિકરાને પણ ફટકારી પોલીસ સ્ટેશન લઇ ગયા હતા તથા અત્યાચાર ગુજાર્યા હતા. આ અંગે સંખ્યાબંધ સાક્ષીઓ છે અને આરોપીઓ પોલીસ અધિકારી છે તેથી તેમની સામે ફરિયાદ લેવા આદેશ કરવો જોઇએ.
આવી રજૂઆત બાદ કોર્ટે મનોજ તમંચેનું વેરીફિકેશન લીધુ હતુ. ત્યારબાદ કોર્ટે ફરિયાદ રજીસ્ટર્ડ કરી જેસીી અશોક યાદવ, ડીસીપી શ્વેતા શ્રીમાળી, પીઆઇ આર.એન.વીરાણી, પીએસઆઇ ડી.કે.મોરી અને ડી.જી.પટેલ તથા મહિલા પીએસઆઇ જે.જી. ધિલ્લોન સામે સમન્સ ઇશ્યૂ કર્યો છે.